Direktøren for Destination Nordvestkysten roser initiativet fra Thisted Kommune, men understreger, at udbygningen stadig går alt for langsomt.

Nu bliver det lettere for turisterne at få opladet deres elbiler i Thy. Thisted Kommune har netop sat fire ladestandere op i Vorupør, og fra mandag kommer der også fire standere i Agger. Der er tale om standere, der har en ladetid på fire til seks timer, oplyser kommunen i en pressemeddelelse. Det er en lovændring, der fra 1. april har gjort det muligt for kommunerne at støtte opstilling af ladestanderne. Og der er flere muligheder for at lade på vej. Thisted Kommune forbereder et udbud, der skal resultere i lynladere i Klitmøller, Vorupør og Agger (ladetid på 10-20 minutter) og hurtigladere i Thisted (ladetid på 40-60 minutter). - Udbuddet kommer lige efter sommerferien, og selvom markedet i øjeblikket lider under en række udfordringer med leveringerne på grund af situationen i verden, så håber vi på, at de nye standere kan blive sat op i løbet af efteråret 2022, siger drifts- og anlægschef Eigil Haurum i  pressemeddelelsen fra Thisted Kommune. Stadig lang vej Direktøren i Destination Nordvestkysten, Peter Krusborg, har tidligere i TV MIDTVEST kritiseret, at det går alt for langsomt med at få opstillet ladestandere i turistområderne. Han er derfor godt tilfreds med initiativet fra Thisted Kommune. - Der er nogle kommuner, der ikke vil opsætte ladestandere. Deres argument er, at de jo heller ikke opsætter benzinstandere. Det holder ikke. Vi risikerer at komme helt bagerst i køen, hvis det kun er op til de kommercielle aktører. Derfor er det et positivt tiltag fra Thisted Kommune, siger han til TV MIDTVEST. Direktøren mener dog stadig, at det samlet går alt for langsomt med at udbygge elnettet og mulighederne for at oplade elbiler i turistområderne. - Vi er voldsomt bagud. Vores udenlandske gæster er nogle af dem, der står forrest i køen til at konvertere til elbiler, og derfor dur det ikke, at de ikke har nogle steder at lade dem op, siger han. Se et kort over ladestandere her Destination Nordvestkysten dækker ud over Thisted også Lemvig, Holstebro, Hjørring og Jammerbugt kommuner.